ธนชาตเสนอขายตราสารหนี้6เดือน
บลจ.ธนชาต เสนอขายตราสารหนี้ 6 เดือน  ให้ผลตอบแทน 3.2% /ปี
24 ม.ค. 2555

บลจ.ธนชาต เสนอขายตราสารหนี้ 6 เดือน  ให้ผลตอบแทน 3.2% /ปี 
นายวิศิษฐ์ ชื่นรัตนกุล  ผู้จัดการกองทุนอาวุโส กองทุนตราสารหนี้  บริษัทหลักทรัพย์จัดการกองทุน ธนชาต ประเมินว่าทิศทางอัตราดอกเบี้ยของไทยในช่วงครึ่งปีแรก ยังไม่มีแนวโน้มจะปรับตัวเพิ่มสูงขึ้น จากปัจจัยสำคัญ 3 ประการ คือ
1. อัตราดอกเบี้ยนโยบายของไทยยังจำเป็นต้องอยู่ในระดับต่ำต่อไปอีกระยะ เพื่อให้การฟื้นฟูเศรษฐกิจหลังภาวะน้ำท่วมไม่สะดุดลง และยังช่วยลดแรงกดดันไม่ให้เงินบาทแข็งค่าเร็วเกินไป
2. อัตราดอกเบี้ยสำคัญๆ ของโลกยังมีโอกาสที่จะอ่อนตัวลง โดยเฉพาะดอกเบี้ยของประเทศในแถบเอเชีย หลังจากที่เราเห็นสัญญาณการชะลอตัวของเศรษฐกิจชัดเจนขึ้น จึงยังไม่มีแรงกดดันจากต่างประเทศมากดดันให้ดอกเบี้ยไทยต้องปรับเพิ่มขึ้น
3. เศรษฐกิจโลกที่ชะลอตัวลงในปีนี้ จากปัญหาหนี้ในยุโรปและการรัดเข็มขัดของทางการจีน และข้อจำกัดในการเบิกจ่ายงบประมาณในประเทศ ทำให้เกิดความเสี่ยงต่อเศรษฐกิจไทย การใช้นโยบายดอกเบี้ยต่ำก็จะเข้ามาช่วยดูแลความเสี่ยงดังกล่าวได้ 
บลจ. ธนชาต เห็นโอกาสที่ผู้ลงทุนจะสามารถสร้างผลตอบแทนที่ดีได้ ในระหว่างที่อัตราดอกเบี้ยยังมีแนวโน้มที่จะไม่เพิ่มขึ้นนี้ จึงเสนอขาย กองทุนเปิดธนชาต Fixed Income 7 (TFixedIncome7) ระยะเวลาลงทุนประมาณ 6 เดือน  ผลตอบแทนประมาณ 3.2% ต่อปี  ตั้งเป้าลงทุนในเงินฝากสกุลเงิน Arab Emirates Dirham ธนาคาร Union National Bank / ธนาคาร First Gulf Bank  ประมาณ 22%   ลงทุนในเงินฝากสกุลเงินหยวน ธนาคาร Bank of China ประมาณ 22%   ลงทุนในตราสารหนี้ระยะสั้น สกุลเงินดอลลาร์สหรัฐ ธนาคาร ICBC (Asia) / ธนาคาร Shinhan Bank ประมาณ 20%   ลงทุนในตั๋วแลกเงิน บมจ.เอเชี่ยนพร็อพเพอร์ตี้ / บมจ.แลนด์แอนด์เฮ้าส์ / บมจ.เอสซี แอสเสท คอร์ปอเรชั่น ประมาณ 18%   ลงทุนในตั๋วแลกเงิน บจ.น้ำตาลมิตรผล / บจ.โตโยต้า ลีสซิ่ง (ประเทศไทย) / บมจ.เอสโซ่ (ประเทศไทย) ประมาณ 17.90%  และลงทุนในเงินฝากธนาคารพาณิชย์ในประเทศ ประมาณ 0.10%   ผลตอบแทนรวมของตราสารประมาณ 3.5139% ต่อปี   โดยมีประมาณการค่าใช้จ่ายกองทุนประมาณ 0.3139% ต่อปี   เสนอขายครั้งเดียววันที่ 26-30 มกราคม 2555